b'\n_START_ARTICLE_\nLeon V. Armenec\n_START_SECTION_\n\xc5\xbdivljenjepis\n_START_PARAGRAPH_\nLeon je bil sin patricija Barda, ki je bil armenskega ali morda asirskega porekla. Leta  803 je slu\xc5\xbeboval pod uporni\xc5\xa1kim generalom Bardanom Turkom, od koder je dezertiral in se priklju\xc4\x8dil cesarju Nikiforju I.. Cesar ga je zato nagradil z dvema pala\xc4\x8dama, kasneje pa mu jih je odvzel, ker se je poro\xc4\x8dil s h\xc4\x8derko drugega uporni\xc5\xa1kega generala, patricija Arsaberja. _NEWLINE_Pisni viri iz tistega obdobja  po drugi strani trdijo,  da je bil Leon general iz Armenske teme, kaznovan za svoj poni\xc5\xbeujo\xc4\x8d poraz v spopadu z Arabci, v katerem je izgubil celo voja\xc5\xa1ke pla\xc4\x8de vseh svojih enot. Kazen je vklju\xc4\x8devala tudi odvzem voja\xc5\xa1kega \xc4\x8dina, \xc5\xa1ibanje in stri\xc5\xbeenje las.   Sodobni strokovnjaki domnevajo, da gre za dve razli\xc4\x8dni osebi.\n_START_SECTION_\nVladanje\n_START_PARAGRAPH_\nCesar Mihael I. Rangab ga je leta 811 odpoklical in ga imenoval za guvernerja Anatolske teme in se leta 812 zapletel v vojno z Arabci. Leon je pre\xc5\xbeivel bitko z Bolgari pri Versinikiji leta 813, v kateri je zapustil boji\xc5\xa1\xc4\x8de, a je bil kljub temu dovolj mo\xc4\x8dan, da je 11. julija 813 prisilil Mihaela I. k odstopu v svojo korist. Po prihodu na oblast je diplomatsko napisal pismo patriarhu Nikiforju I., v katerem je izrazil svojo pripadnost pravoslavju, ker se je Nikifor o\xc4\x8ditno bal ponovne o\xc5\xbeivitve ikonoklazma. Mesec dni kasneje je med prihodom v pala\xc4\x8dno \xc4\x8detrt pri vratih Halke celo pokleknil pred Kristusovo ikono. Naslednji korak, s katerim je hotel prepre\xc4\x8diti uzurpacijo oblasti, je bila kastracija Mihaelovih sinov.   _NEWLINE_Odnosti z bolgarskim kanom Krumom, ki je na kopnem oblegal Konstantinopel, so bili zelo ko\xc4\x8dljivi. Kanu je ponudil osebna pogajanja, v resnici pa ga je hotel ubiti iz zasede. Krum je kljub temu, da je zvija\xc4\x8da spodletela, opustil obleganje prestolnice, Leon pa je zatem zasedel Odrin in Arkadiupolis (sedanji L\xc3\xbcleburgaz) in razselil prebivalstvo. Po Krumovi smrti spomladi 814 je Leon porazil Bolgare v predmestju Mesembrije (sedanji Nesebar), potem pa sta cesarstvi leta 815 sklenili tridesetletno premirje. Nekateri viri trdijo, da se je bitke udele\xc5\xbeil tudi Krum in te\xc5\xbeko ranjen zapustil boji\xc5\xa1\xc4\x8de._NEWLINE_Leon je v nasprotju z ikonodulsko politiko svojih predhodnikov, zdru\xc5\xbeeno z voja\xc5\xa1kimi porazi proti Bolgarom in Arabcem, odstavil patriarha Nikiforja I., ponovno uvedel ikonoklazem in leta 815 v Konstantinoplu sklical cerkveno sinodo. Svojo sicer dokaj zmerno ikonoklasti\xc4\x8dno politiko je izkoristil za zasego premo\xc5\xbeenja ikonodulov in samostanov, med njimi bogatege Studijskega samostana. Ikonodulskega studijskega priorja Teodorja Studita je izgnal.\n_START_SECTION_\nSmrt\n_START_PARAGRAPH_\nNa visoke voja\xc5\xa1ke polo\xc5\xbeaje je imenoval sposobne voja\xc5\xa1ke poveljnike, med njimi tudi Mihaela Amorijca in Toma\xc5\xbea Slovana. Ko je dal Mihaela aretirati zaradi suma zarote, je Mihael na Bo\xc5\xbei\xc4\x8dni dan leta 820 v dvorni kapeli sv. \xc5\xa0tefana organiziral  Leonov umor. Morilci, preoble\xc4\x8deni v menihe, so ga v mra\xc4\x8dni kapeli zgre\xc5\xa1ili in namesto njega napadli ma\xc5\xa1ujo\xc4\x8dega duhovnika. Leonu je uspelo z oltarja pograbiti te\xc5\xbeak kri\xc5\xbe in se z njim za nekaj \xc4\x8dasa obraniti napadalcev. Poklical je svoje osebne stra\xc5\xbearje, vendar so napadalci zapahnili vrata in ga pred oltarjem razsekali. Njegove ostanke so zmetali na sneg, morilci pa so od\xc5\xa1li v je\xc4\x8do osvobodit Mihaela Amorijca. Na njihovo smolo je Leon skril klju\xc4\x8d njegovih okovov, tako zgodaj zjutraj pa niso na\xc5\xa1li nobenega kova\xc4\x8da, zato so ga kronali kar z okovi na nogah.  _NEWLINE_Leonovo dru\xc5\xbeino, tudi mater in \xc5\xbeeno Teodozijo, so izgnali na Princesine otoke. Njegove \xc5\xa1tiri sinove, med njimi tudi socesarja Simbatija, so kastrirali. "Opreracije" so opravili tako surovo, da je eden od njih \xc5\xbee med posegom umrl.\n_START_SECTION_\nZapu\xc5\xa1\xc4\x8dina\n_START_PARAGRAPH_\nLeonu celo tisti viri, ki so mu bili zelo sovra\xc5\xbeni (Teofan Kontinuat, patriarh Nikifor I.), priznavajo sposobnost pri vodenju dr\xc5\xbeavnih poslov. Zaradi izjemne pristranosti ikonodulskih virov (ikonoklasti\xc4\x8dnih virov iz tistega obdobja sploh ni) njegovih dajanj in namer, na \xc5\xbealost, ni mogo\xc4\x8de rekonstruirati. Isto velja tudi za vse druge ikonoklasti\xc4\x8dne cesarje.'